ส่วนที่ 1

ข้อมูลสรุป (Executive Summary)

บริษัท โนเบิล ดีเวลลอปเมนท์ จำกัด (มหาชน) ปัจจุบันมีทุนชำระแล้วจำนวน 913.57 ล้านบาท
บริษัทและบริษัทย่อย ประกอบธุรกิจหลักพัฒนาอสังหาริมทรัพย์ประเภทที่อยู่อาศัย
ซึ่งมีทั้งรูปแบบของบ้านเดี่ยวและอาคารชุดพักอาศัยทั้งเชิงราบและตึกสูง
โดยมีเป้าหมายที่จะนำเสนอและเป็นผู้นำในการสร้างนวัตกรรมที่แตกต่างในธุรกิจนี้
โครงการเริ่มแรกและประสบความสำเร็จอย่างมากคือ โครงการโนเบิล พาร์ค
(โครงการอาคารชุดแนวราบแห่งแรกของประเทศไทย) และโครงการโนเบิลโฮม
(บ้านเดี่ยวหลังคาโค้ง) ต่อมาบริษัท
ได้พัฒนาโครงการอีกหลายโครงการทั้งบ้านเดี่ยวและคอนโดมิเนียมเช่น โครงการโนเบิล นีโอ ซิตี้
โครงการเดอะ โนเบิล โครงการโนเบิล เฮ้าส์ พญาไท (คอนโดมิเนียม 30 ชั้น กลางเมือง)
นอกจากนี้บริษัทยังประกอบธุรกิจรับจ้างสร้างบ้าน และธุรกิจอื่นๆ ได้แก่
ธุรกิจรับบริหารพัฒนาโครงการ ธุรกิจรับบริหารโครงการหลังการส่งมอบแก่ลูกค้า
และธุรกิจบริหารสินทรัพย์และหนี้สินให้แก่นักลงทุนและสถาบันการเงิน

แม้ระยะเวลา 3 ปีที่ผ่านมาประเทศไทยจะประสบกับวิกฤตเศรษฐกิจ
โดยทุกธุรกิจต่างได้รับผลกระทบจากวิกฤตการณ์ดังกล่าว
รวมถึงบริษัทที่ได้รับผลกระทบอย่างหลีกเลี่ยงไม่ได้เช่นเดียวกับบริษัทอื่นๆ ในธุรกิจเดียวกัน
ผลของวิกฤตทางเศรษฐกิจที่เริ่มต้นในปี 2540 ยังส่งผลกระทบต่อเนื่องมาจนถึงปัจจุบัน
สำหรับบริษัทถือได้ว่าในปี 2542 บริษัทได้ผ่านพ้นช่วงวิกฤติดังกล่าว
ทั้งนี้เนื่องจากความสำเร็จอย่างยิ่งในการปรับปรุงโครงสร้างหนี้ ทำให้บริษัท
ไม่มีภาระหนี้สินที่เป็นอุปสรรคต่อการดำเนินงานและการขยายธุรกิจอีกแต่อย่างใด นอกจากนี้บริษัท
ได้เพิ่มความแข็งแกร่งโดยได้รับการสนับสนุนจากนักลงทุนชาวต่างชาติที่ได้รับความเชื่อถืออย่างมากในกลุ่มนักลงทุนทั่วไป
ได้แก่กลุ่ม Lehman Brothers Holding Inc.
ที่มีความพร้อมในการลงทุนและจัดหาแหล่งเงินทุนเข้าเป็นผู้ถือหุ้นของบริษัท
แสดงให้เห็นถึงศักยภาพและความพร้อมของบริษัทที่จะขยายธุรกิจต่อไป

ปี 2543 แม้ในสภาวะที่สถาบันการเงินต่างเข้มงวดในการปล่อยสินเชื่อ บริษัท
สามารถจัดหาแหล่งเงินทุนเพื่อพัฒนาโครงการใหม่ คือโครงการโนเบิลเฮ้าส์ร่วมฤดี
มูลค่าโครงการประมาณ 169 ล้านบาท
สะท้อนให้เห็นถึงความเชื่อมั่นของนักลงทุนและสถาบันการเงินที่มีต่อบริษัท
นอกจากนี้บริษัทได้วางแผนที่จะลงทุนซื้อทรัพย์สินที่เป็นโครงการอสังหาริมทรัพย์เพื่อนำมาพัฒนาโดยอาศัยความเชี่ยวชาญ
ทั้งนี้เป็นโครงการที่บริษัทเลือกสรรแล้วว่ามีศักยภาพและสอดคล้องกับแนวคิดของบริษัท
โดยการศึกษาความเป็นไปได้ในทุกด้านจากฐานข้อมูลที่บริษัทได้รวบรวมมาโดยตลอด
ประกอบกับการลงทุนซื้อทรัพย์สินในช่วงระยะเวลาที่ถือว่าเป็นจุดต่ำสุดของราคา
รวมถึงมาตรการของรัฐบาลที่ประกาศใช้เพื่อสนับสนุนภาคธุรกิจอสังหาริมทรัพย์ เช่น
การลดค่าธรรมเนียมโอนกรรมสิทธิ์ และภาษีธุรกิจเฉพาะ
ตลอดจนการแข่งขันของสถาบันการเงินต่างๆ เพื่อให้บริการสินเชื่อที่อยู่อาศัยโดยลดอัตราดอกเบี้ย
ทำให้เสริมศักยภาพในการทำกำไรของบริษัทยิ่งขึ้น ในปี 2543 บริษัท มีกำไรสุทธิทั้งสิ้นจำนวน
14.80 ล้านบาท

ตามมติที่ประชุมวิสามัญผู้ถือหุ้น และมติคณะกรรมการบริษัท ที่ประชุมเมื่อวันที่ 12 กุมภาพันธ์ 2544
ได้มีมติเป็นเอกฉันท์อนุมัติให้บริษัทออกและเสนอหุ้นสามัญจำนวน 182,713,026
หุ้นโดยจัดสรรให้แก่ผู้ถือหุ้นเดิมในอัตราส่วนผู้ถือหุ้นสามัญ 1 หุ้นเดิมมีสิทธิซื้อหุ้นสามัญใหม่จำนวน 2
หุ้น ในราคาหุ้นละ 1.50 บาท ทั้งนี้ผู้ถือหุ้นที่จองซื้อหุ้นสามัญใหม่ 1

หุ้นจะได้รับใบสำคัญแสดงสิทธิที่จะซื้อหุ้นสามัญจำนวน 1 หน่วย โดยไม่คิดมูลค่า
ราคาการใช้สิทธิต่อหน่วยเท่ากับ 6 บาท อายุใบสำคัญแสดงสิทธิ 5 ปี
ทั้งนี้เงื่อนไขอื่นให้เป็นไปตามมติที่ประชุมวิสามัญผู้ถือหุ้น
บริษัทมีวัตถุประสงค์ในการนำเงินที่ได้จากการเพิ่มทุนและการขายหลักทรัพย์ในครั้งนี้จำนวนประมาณ
1,370 ล้านบาทไปลงทุนซื้อทรัพย์สินตามแผนการลงทุนดังที่ได้กล่าวมาแล้ว
รวมถึงลงทุนในธุรกิจที่บริษัทเห็นว่าเป็นโอกาสในการทำกำไรเพื่อขยายกิจการและเสริมสร้างความมั่นคงในการดำเนินธุรกิจต่อไปในอนาคต
ทั้งนี้บริษัทคาดว่าจะเริ่มลงทุนได้ภายในเดือนเมษายนปี 2544 นี้
อนึ่งการเข้าซื้อทรัพย์สินและนำมาพัฒนาดังกล่าวยังส่งผลให้เกิดสภาพคล่องแก่ภาคธุรกิจอื่นที่เกี่ยวข้อง
ถือเป็นส่วนร่วมในการช่วยแก้ไขปัญหาวิกฤตเศรษฐกิจของประเทศอีกด้วย

(ผู้ลงทุนควรอ่านรายละเอียดข้อมูลในส่วนที่ 2 ก่อนการตัดสินใจลงทุนในหลักทรัพย์)